CELEX: 32018D0743
Language: fi
Date: 2018-05-16 00:00:00
Title: Komission täytäntöönpanopäätös (EU) 2018/743, annettu 16 päivänä toukokuuta 2018, pilottihankkeesta Euroopan parlamentin ja neuvoston asetuksessa (EU) 2016/679 säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla (ETA:n kannalta merkityksellinen teksti. )

18.5.2018   
            
            
               FI
            
            
               Euroopan unionin virallinen lehti
            
            
               L 123/115
            
         KOMISSION TÄYTÄNTÖÖNPANOPÄÄTÖS (EU) 2018/743,
   annettu 16 päivänä toukokuuta 2018,
   pilottihankkeesta Euroopan parlamentin ja neuvoston asetuksessa (EU) 2016/679 säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1024/2012 (1), (IMI-asetus) ja erityisesti sen 4 artiklan 1 kohdan,
   sekä katsoo seuraavaa:
   
               (1)
            
            
               Asetuksella (EU) N:o 1024/2012 perustettu sisämarkkinoiden tietojenvaihtojärjestelmä, jäljempänä ’IMI’, on internetin kautta käytettävä ohjelmasovellus, jonka komissio on kehittänyt yhteistyössä jäsenvaltioiden kanssa avustaakseen jäsenvaltioita unionin säädöksissä säädettyjen tietojenvaihtovaatimusten käytännön täytäntöönpanossa siten, että jäsenvaltioiden käyttöön asetetaan keskitetty yhteydenpitojärjestelmä, joka helpottaa tietojenvaihtoa ja keskinäistä avunantoa rajojen yli.
            
         
               (2)
            
            
               Euroopan parlamentin ja neuvoston asetuksella (EU) 2016/679 (2) vahvistetaan säännöt, jotka koskevat luonnollisten henkilöiden suojelua henkilötietojen käsittelyssä, sekä säännöt, jotka koskevat henkilötietojen vapaata liikkuvuutta. Siinä vahvistetaan menettelyt, jotka koskevat valvontaviranomaisten välistä hallinnollista yhteistyötä, sekä valvontaviranomaisten ja Euroopan tietosuojaneuvoston, jäljempänä ’tietosuojaneuvosto’, välistä hallinnollista yhteistyötä, jota toteutetaan tarvittaessa myös komission kanssa. IMI voi olla tehokas väline pantaessa täytäntöön asetuksessa (EU) 2016/679 säädettyjä hallinnollista yhteistyötä koskevia säännöksiä. Sen vuoksi on tarpeen toteuttaa asetuksen (EU) N:o 1024/2012 4 artiklassa tarkoitettu pilottihanke.
            
         
               (3)
            
            
               Jos jäsenvaltio on asetuksen (EU) 2016/679 mukaisesti nimennyt yhteyspisteenä toimivan valvontaviranomaisen, kyseistä yhteyspistettä olisi pidettävä myös toimivaltaisena viranomaisena tätä pilottihanketta varten.
            
         
               (4)
            
            
               Jotta varmistetaan asetuksessa (EU) 2016/679 vahvistettujen, valvontaviranomaisten, komission ja tietosuojaneuvoston välistä yhteistyötä koskevien säännösten yhdenmukainen soveltaminen, IMI-järjestelmän avulla olisi voitava säilyttää kaikki tietojenvaihdon kannalta olennaiset tiedot. Valvontaviranomaisten olisi voitava sen avulla käyttää tietoja myöhemmin uudelleen tietojenvaihdon yhteydessä asetuksen (EU) 2016/679 56 ja 60–66 artiklan mukaisesti.
            
         
               (5)
            
            
               IMIn olisi sisällettävä toiminto, jolla tietosuojaneuvosto voi jakaa asiakirjoja ja tietoja tapausten yhdenmukaisen ja nopean käsittelyn varmistamiseksi asetuksen (EU) 2016/679 70 artiklan 1 kohdan d–k, m ja x alakohdan mukaisesti.
            
         
               (6)
            
            
               Komissio toimittaa pilottihankkeen tuloksista arvioinnin Euroopan parlamentille ja neuvostolle asetuksen (EU) N:o 1024/2012 4 artiklan 2 kohdan mukaisesti. On aiheellista säätää päivämäärä, johon mennessä arviointi olisi toimitettava.
            
         
               (7)
            
            
               Asetusta (EU) 2016/679 sovelletaan 25 päivästä toukokuuta 2018. Sen vuoksi tätä päätöstä olisi sovellettava samasta päivästä alkaen.
            
         
               (8)
            
            
               Tässä päätöksessä säädetyt toimenpiteet ovat asetuksen (EU) N:o 1024/2012 24 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Pilottihanke
   Asetuksen (EU) 2016/679 56 ja 60–66 artiklan sekä 70 artiklan 1 kohdan d–k, m ja x alakohdan osalta toteutetaan pilottihanke, jossa pannaan täytäntöön mainituissa artikloissa vahvistetut hallinnollista yhteistyötä koskevat säännökset sisämarkkinoiden tietojenvaihtojärjestelmän, jäljempänä ’IMI’, avulla.
   2 artikla
   Toimivaltaiset viranomaiset
   Pilottihanketta varten toimivaltaisina viranomaisina pidetään asetuksen (EU) 2016/679 51 artiklassa tarkoitettuja valvontaviranomaisia ja saman asetuksen 68 artiklassa tarkoitettua Euroopan tietosuojaneuvostoa, jäljempänä ’tietosuojaneuvosto’.
   3 artikla
   Valvontaviranomaisten välinen hallinnollinen yhteistyö
   1.   IMIn on asetuksen (EU) 2016/679 56 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               kuulemismenettelyn käynnistäminen johtavan valvontaviranomaisen ja muiden mahdollisten asianomaisten viranomaisten määrittämiseksi tiettyä rajatylittävää käsittelyä varten;
            
         
               b)
            
            
               ilmoitus aikomuksesta osallistua a alakohdan mukaiseen kuulemiseen;
            
         
               c)
            
            
               ilmoitus aikomuksesta käsitellä tapaus paikallisesti;
            
         
               d)
            
            
               ilmoitus johtavan viranomaisen aikomuksesta käsitellä tapaus tai olla käsittelemättä sitä.
            
         2.   IMIn on asetuksen (EU) 2016/679 60 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               ilmoitus päätösehdotusta koskevista neuvotteluista ja neuvotteluiden käynnistäminen;
            
         
               b)
            
            
               ilmoitus tarkistettua päätösehdotusta koskevista neuvotteluista ja neuvotteluiden käynnistäminen;
            
         
               c)
            
            
               ilmoitus aikomuksesta osallistua a ja b alakohdan mukaiseen kuulemiseen, mukaan lukien ilmoitus merkityksellisistä ja perustelluista vastalauseista;
            
         
               d)
            
            
               ilmoitus hyväksytystä päätöksestä.
            
         3.   IMIn on asetuksen (EU) 2016/679 61 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               tietoihin ja/tai valvontatoimiin liittyvän keskinäisen avun pyytäminen toiselta valvontaviranomaiselta;
            
         
               b)
            
            
               keskinäistä avunantoa koskevaan pyyntöön vastaaminen, mukaan lukien hyväksyminen tai poikkeustapauksissa pyynnöstä kieltäytyminen;
            
         
               c)
            
            
               ilmoitus pyyntöön vastaamiseksi toteutettujen toimenpiteiden edistymisestä ja tuloksista;
            
         
               d)
            
            
               ilmoitus mahdollisista kustannusnäkökohdista.
            
         4.   IMIn on asetuksen (EU) 2016/679 62 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               kutsu yhteisiin operaatioihin, mukaan lukien yhteiset tutkimukset ja täytäntöönpanotoimenpiteet;
            
         
               b)
            
            
               ilmoitus pyynnöstä osallistua tai olla osallistumatta yhteiseen operaatioon;
            
         
               c)
            
            
               ilmoitus suostumuksesta toteuttaa yhteinen operaatio.
            
         4 artikla
   Valvontaviranomaisten, tietosuojaneuvoston ja komission välinen hallinnollinen yhteistyö
   1.   IMIn on asetuksen (EU) 2016/679 64 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               lausuntopyynnön lähettäminen tietosuojaneuvostolle seuraavista aiheista:
               
                           i)
                        
                        
                           mitä tahansa 64 artiklan 1 kohdassa lueteltuja toimenpiteitä koskeva toimivaltaisen valvontaviranomaisen päätösehdotus;
                        
                     
                           ii)
                        
                        
                           yleisluonteinen asia;
                        
                     
                           iii)
                        
                        
                           useammassa kuin yhdessä jäsenvaltiossa vaikutuksia tuottava asia;
                        
                     
         
               b)
            
            
               ilmoitus tietosuojaneuvoston lausuntoehdotuksesta;
            
         
               c)
            
            
               pyyntöä ja etenkin tietosuojaneuvoston lausuntoehdotusta koskeva ilmoitus;
            
         
               d)
            
            
               ilmoitus tietosuojaneuvoston lopullisesta lausunnosta;
            
         
               e)
            
            
               ilmoitus aikomuksesta joko noudattaa tai olla noudattamatta tietosuojaneuvoston lausuntoa ja tarvittaessa muuttaa päätösehdotusta ja ilmoittaa muutetusta päätösehdotuksesta.
            
         2.   IMIn on asetuksen (EU) 2016/679 65 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               sitovaa päätöstä koskevan pyynnön lähettäminen tietosuojaneuvostolle, jos
               
                           i)
                        
                        
                           asianomainen valvontaviranomainen on esittänyt merkityksellisen ja perustellun vastalauseen johtavan viranomaisen päätösehdotukseen ja johtava viranomainen on hylännyt kyseisen vastalauseen, koska se ei ollut merkityksellinen tai perusteltu asetuksen (EU) 2016/679 60 artiklan 4 kohdan mukaisesti;
                        
                     
                           ii)
                        
                        
                           esiintyy eriäviä näkemyksiä siitä, mikä asianomaisista valvontaviranomaisista on toimivaltainen päätoimipaikan osalta;
                        
                     
                           iii)
                        
                        
                           toimivaltainen valvontaviranomainen ei pyydä tietosuojaneuvostolta lausuntoa asetuksen (EU) 2016/679 64 artiklan 1 kohdassa tarkoitetuissa tapauksissa;
                        
                     
                           iv)
                        
                        
                           toimivaltainen valvontaviranomainen ei noudata tietosuojaneuvoston asetuksen (EU) 2016/679 64 artiklan nojalla annettua lausuntoa;
                        
                     
         
               b)
            
            
               ilmoitus tietosuojaneuvoston tekemästä sitovasta päätösehdotuksesta;
            
         
               c)
            
            
               pyyntöä ja etenkin tietosuojaneuvoston sitovaa päätöstä koskeva ilmoitus;
            
         
               d)
            
            
               ilmoitus tietosuojaneuvoston tekemästä sitovasta päätöksestä;
            
         
               e)
            
            
               ilmoitus siitä, että valvontaviranomainen on antanut tiedoksi rekisterinpitäjälle tai henkilötietojen käsittelijälle ja rekisteröidylle lopullisen päätöksen ja tiedoksiannon päivämäärän.
            
         3.   IMIn on asetuksen (EU) 2016/679 66 artiklan soveltamiseksi sisällettävä etenkin seuraavat tekniset perustoiminnot:
   
               a)
            
            
               ilmoitus väliaikaisista toimenpiteistä ja perusteluista niiden hyväksymiselle;
            
         
               b)
            
            
               kiireellistä lausuntoa tai kiireellistä päätöstä koskevan pyynnön lähettäminen tietosuojaneuvostolle;
            
         
               c)
            
            
               ilmoitus tietosuojaneuvoston tekemästä lausunto- tai päätösehdotuksesta;
            
         
               d)
            
            
               pyyntöä ja etenkin tietosuojaneuvoston lausunto- tai päätösehdotusta koskeva ilmoitus;
            
         
               e)
            
            
               ilmoitus tietosuojaneuvoston lopullisesta lausunnosta tai päätöksestä;
            
         
               f)
            
            
               ilmoitus aikomuksesta joko noudattaa tai olla noudattamatta tietosuojaneuvoston lausuntoa ja tarvittaessa muuttaa päätösehdotusta;
            
         
               g)
            
            
               ilmoitus siitä, että valvontaviranomainen on antanut päätöksen tiedoksi osapuolille.
            
         5 artikla
   Tietojen säilyttäminen ja uudelleenkäyttö myöhempää käsittelyä varten
   IMIn avulla on voitava säilyttää asetuksen (EU) 2016/679 56 ja 60–66 artiklan nojalla toteutettavan tietojenvaihdon aikana käsitellyt tiedot. Jos kyseisiä tietoja tarvitaan myöhempään käsittelyyn mainittujen artiklojen mukaisesti, IMIn on mahdollistettava säilytettyjen tietojen uudelleenkäyttö.
   6 artikla
   Asetuksen (EU) 2016/679 yhdenmukaisen soveltamisen varmistaminen
   IMIn on tarjottava toiminto, jolla tietosuojaneuvosto voi jakaa asiakirjoja ja tietoja asetuksen (EU) 2016/679 70 artiklan 1 kohdan d–k, m ja x alakohdan mukaisesti.
   7 artikla
   Arviointi
   Asetuksen (EU) N:o 1024/2012 4 artiklan 2 kohdassa tarkoitettu pilottihankkeen tulosten arviointi toimitetaan Euroopan parlamentille ja neuvostolle 31 päivään joulukuuta 2021 mennessä.
   8 artikla
   Voimaantulo ja soveltaminen
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 25 päivästä toukokuuta 2018.
   
      Tehty Brysselissä 16 päivänä toukokuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 316, 14.11.2012, s. 1.
   
      (2)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).